26/08/2011 | Administración LocalMunicipal
Sada
Secretaría
Convocatoria provisión interina dunha praza de Educadora Social

1ª.- Obxecto da convocatoria.- A selección urxente por oposición libre dun funcionario para cubrir en réxime de interinidade segundo o establecido no artigo 10.1 c) da Lei 7/2007 de 12 de abril, do Estatuto Básico do Empregado Público (en adiante EBEP) unha praza de Educadora Social.- 2ª.- Requisitos.- Para poder participar na selección os aspirantes haberán de reunir, con referencia ao último día do prazo de presentación de instancias, os seguintes requisitos: a) Ter a nacionalidade española ou ser nacional dun Estado membro da Unión Europea ou doutros Estados aos que se refire e nas condicións que establece o artigo 57 do EBEP. b) Ter cumpridos dezaseis anos de idade e non ter alcanzado a idade máxima de xubilación forzosa c) Estar en posesión do título de diplomatura universitaria en educación social. No caso de titulacións obtidas no estranxeiro deberase estar en posesión (na mesma data do remate do prazo para presentar as instancias) da Credencial que acredite a súa homologación. d)) Non ter sido separado mediante expediente disciplinario do servizo de calquera das Administracións Públicas, nin estar incurso en causa de incapacidade ou incompatibilidade para o exercicio de funcións públicas.- e) Non padecer enfermidade ou defecto físico que impida o desempeño das correspondentes funcións.3ª.- Presentación de instancias.- As instancias, dirixidas ó señor Alcalde, presentaranse no Rexistro Xeral do Concello, sito na Avda. da Mariña 25, 15160 Sada, en horas de oficina, ou na forma prevista no artigo 38.4 da Lei 30/1992, de 26 de novembro, do réxime xurídico das Administracións Públicas e Procedemento Administrativo Común (tendo que anunciarse dita presentación vía fax ó número 981 621274), durante o prazo de CINCO días hábiles a partir do seguinte ó de publicación do anuncio da convocatoria no Boletín Oficial da Provincia da Coruña.- As persoas aspirantes farán constar na instancia que reúnen tódolos requisitos sinalados na Base 2ª, e achegarán: - Xustificante de pago da cantidade de 20 euros en concepto de taxas por dereitos de exame, que se pagará en calquera das seguintes contas bancarias do concello, indicando como concepto TXP9/11: CAIXAGALICIA 2091/0035/83/3110000028 BANCO DE GALICIA 0075/8989/13/0600093769. Só se devolverá no caso de que a persoa aspirante non sexa admitida ao proceso selectivo. A ausencia de xustificante do aboamento dos dereitos de exame, dentro do prazo de presentación de instancias, non poderá ser obxecto de subsanación, determinando a exclusión da persoa aspirante. - Fotocopia do D. N. I. ou resgardo do mesmo, pasaporte ou carné de conducir. No suposto de ser nacional doutros Estados: pasaporte ou documento válido correspondente que acredite a súa identidade e o visado correspondente, de ser este esixible, e no seu caso permiso de residencia en vigor. - No caso de posuílo e ós efectos de exención da realización do exercicio de coñecemento de lingua galega: Fotocopia compulsada do título de perfeccionamento de lingua galega, CELGA 4, a súa validación ou superior.- As persoas aspirantes con discapacidade farán constar na instancia se precisan adaptación para a realización das probas.- 4ª.- Admisión de persoas aspirantes.- Para ser admitido á selección bastará con que as persoas aspirantes manifesten nas súas instancias que reúnen todas e cada unha das condicións esixidas na Base 2ª. A lista de persoas admitidas e excluídas aprobada pola Alcaldía publicarase no taboleiro de anuncios da Corporación.- Na mesma resolución o Alcalde determinará a constitución do Tribunal cualificador e a súa composición así como o lugar, data e hora de celebración das probas.5ª.- Tribunal cualificador. - O Tribunal cualificador estará composto por un Presidente, un Secretario e tres vogais. A designación dos seus membros, titulares e suplentes, farase na resolución da Alcaldía pola que se aprobe a lista definitiva de admitidos e excluídos. Todos os membros deberán contar con titulación de nivel igual ou superior á esixida para o acceso á praza. O Tribunal non poderá constituírse nin actuar sen a asistencia de máis da metade dos membros (titulares ou suplentes, indistintamente). En todo caso, será precisa a asistencia do presidente e do secretario. O Tribunal queda facultado para resolver as dúbidas que se presenten e tomar os acordos necesarios para a boa orde do proceso selectivo en todo o non previsto nas bases. A efectos de percepción de asistencias, o Tribunal terá a categoría segunda das sinaladas no Real Decreto 462/2002.1º exercicio: consistirá en contestar un cuestionario tipo test de 50 preguntas e 4 de reserva con catro respostas alternativas das que só unha será válida, relacionadas cos temas indicados no anexo I. Este exercicio terá carácter obrigatorio e eliminatorio. A puntuación máxima será de 10 puntos, sendo necesario acadar a puntuación de 5 puntos para a súa superación. Cada pregunta correcta puntuará 0,02 puntos. Cada tres preguntas erróneas desconta unha pregunta correcta.2º exercicio: Consistirá no desenvolvemento dun caso práctico que poñerá o tribunal sobre as materias recollidas no temario e sobre as funcións a desenvolver no posto. Este exercicio terá carácter obrigatorio e eliminatorio. A puntuación máxima será de 10 puntos, sendo necesario acadar un mínimo de 5 puntos.3º exercicio: coñecemento da lingua galega consistirá na tradución dun texto seleccionado polo tribunal de castelán a galego, a realizar nun tempo máxima de media hora. A valoración deste exercicio será de apto ou non apto. Terá carácter eliminatorio e será obrigatoria a súa realización para aquelas persoas aspirantes que non acreditaran no prazo de presentación de instancias o título acreditativo de coñecemento da lingua establecido na base 3ª.- Cualificación definitiva.- A cualificación final da oposición será a suma total das puntuacións obtidas nos exercicios. De producirse empate na puntuación final, dirimirase a favor da maior puntuación obtida no segundo exercicio. As persoas aspirantes concorrerán provistas do seu D. N. I. documento fidedigno acreditativo da súa identidade, a xuízo do tribunal, e tamén dos medios materiais adecuados que sexan necesarios para a práctica daqueles. E serán convocados en chamamento único, quedando excluídos da oposición os que non comparezan, agás casos de forza maior debidamente xustificados e apreciados libremente polo Tribunal. Os exercicios celebraranse a porta pechada sen outra asistencia que a dos opositores, membros do Órgano de selección e os colaboradores designados por este. O Tribunal, polos medios que considere oportunos, velará polo mantemento do anonimato das persoas aspirantes na realización e corrección dos exercicios. Se o Órgano de selección, de oficio ou con base nas reclamacións que as persoas interesadas poidan presentar nos dous días hábiles seguintes á realización dun exercicio, anulase algunha ou algunhas das preguntas incluídas nun exercicio, anunciarao publicamente no taboleiro de Anuncios do Concello. Contra tal acordo poderá interporse recurso de alzada conforme o previsto no artigo 114 da Lei 30/1992, do 26 de novembro, de Réxime xurídico das administracións públicas e procedemento administrativo común.7ª.- Resultados da selección.- O Tribunal publicará no Taboleiro de Edictos da Corporación, no mesmo día en que se acorde, a relación de puntuacións outorgadas e elevará á Alcaldía proposta de nomeamento a favor do aspirante posuidor da puntuación máis alta, xunto coa acta da sesión. Na acta da sesión incluirase unha relación das persoas presentadas que superaran todos os exercicios, para os efectos de ser nomeadas funcionarios interinos, pola orde de puntuación obtida no conxunto das probas, cando procedera para cubrir a renuncia ou situacións de incapacidade temporal, maternidade ou paternidade da persoa seleccionada nesta convocatoria.8ª.- Presentación de documentación. - O aspirante proposto presentará, no prazo de TRES días naturais contados dende que se faga público o resultado da selección, os documentos acreditativos de que reúne todos e cada un dos requisitos esixidos na base 2ª desta convocatoria: - Copia compulsada do título esixido nas presentes bases. - Declaración xurada de non estar separado mediante expediente disciplinario do servizo de calquera das Administracións Públicas nin estar inhabilitado para o exercicio de funcións públicas. - Declaración xurada de non estar incurso en causa de incompatibilidade ou incapacidade. -Certificado médico de non padecer enfermidade nin eiva física que impida o normal desenvolvemento das funcións correspondentes ao posto. Se a persoa aspirante proposta tivera a condición de funcionario público, estará exenta de xustificar documentalmente as condicións ou requisitos xa demostrados para obter o seu anterior nomeamento debendo, en tal caso, presentar certificado do Organismo do que dependan, acreditando a súa condición e cantas circunstancias consten na súa folla de servizos. Se dentro do prazo indicado, salvo casos de forza maior, a persoa aspirante proposta non presentara a documentación ou non acreditara reunir os requisitos esixidos, non poderá ser nomeado e quedarán anuladas todas as súas actuacións, sen prexuízo das responsabilidades en que incorrera por falsidade.9ª.- Nomeamento.- Unha vez presentada a documentación, a Alcaldía nomeará funcionario interino ao aspirante proposto polo Tribunal Cualificador, sendo nulo o nomeamento de quen estea incurso en causas de incapacidade específica conforme á normativa vixente. O nomeado deberá tomar posesión no prazo de DOUS días hábiles a partir da data de notificación do nomeamento, debendo prestar previamente xuramento ou promesa de conformidade co establecido no R. D. 707/1979, do 5 de abril, e virá obrigado a prestar a súa xornada de traballo na medida e forma requiridas polo interese do servizo, de acordo coa lexislación aplicable. Mentres non tome posesión do posto e non se incorpore ao posto de traballo, o nomeado non terá dereito a percepción económica de ningunha clase. Primeira.- Para todo o non previsto nestas Bases será de aplicación supletoria o establecido na Lei Reguladora das Bases de Réxime Local, na Lei de Administración Local de Galicia, Real Decreto 896/1991, Real Decreto 364/1995 e demais lexislación vixente de aplicación. Segunda.- Agás a convocatoria, que se publicará segundo se establece na Base 3ª, os sucesivos actos e comunicacións que se deriven da celebración deste proceso selectivo faranse públicos só a través do Taboleiro de Anuncios da Casa do Concello. Terceira.- Todos os actos administrativos derivados desta convocatoria e da actuación do Tribunal, poderán ser impugnados polos interesados nos casos e na forma establecidos pola Lei de Procedemento Administrativo e normas vixentes concordantes.1.- A Constitución Española do 1978. 2.- Dereitos e deberes fundamentais dos españois.3.- Organización territorial do Estado. O Estatuto de Autonomía de Galicia. Competencias da Comunidade Autónoma.4.- Dereito Administrativo. Fontes e xerarquía das normas.5.- A Administración e a norma xurídica: o principio de legalidade.6- O Municipio. Concepto e elementos. O termo municipal. O empadroamento.7.- O municipio. Competencias e organización. Órganos de goberno e administración do municipio.8.- A provincia. Organización Provincial. Deputacións.9.- O procedemento administrativo común. As fases do procedemento administrativo.10.- Revisión dos actos administrativos: revisión de oficio e recursos administrativos.11. O persoal ao servizo das Entidades Locais. Concepto e clases. Dereitos e deberes. Incompatibilidades.12.-O orzamento das Entidades Locais. Documentos de que consta.13.- Calidade dos datos. Dereito de información na recollida de datos, consentimento do afectado, datos especialmente protexidos, dereito de rectificación e cancelación da Lei Orgánica 15/1999 de 13 de decembro, de protección de datos de carácter persoal.1. O sistema Galego de Servizos Sociais: definición, configuración, niveis e áreas de actuación. Obxectivos e características.2. Sistema Galego de Servizos Sociais. Principios. Titulares dos dereitos e dos deberes das persoas en relación cos servizos sociais.3. Estrutura do sistema de servizos sociais. Servizos sociais comunitarios básicos. Servizos sociais comunitarios específicos. Servizos sociais especiais.4. A lei 3/97, do 9 de xuño, galega de familia, infancia e adolescencia.5. A familia. Concepto, tipoloxía, intervención e mediación familiar.6. Definición das situacións de risco dun menor. Maltrato, medidas de aloxamento de menores. Actuacións en situación de desprotección social do menor e medidas de protección.7. O acollemento familiar, definición, modalidades e procedemento.8. Intervención con adolescentes en situación de risco.9. A intervención socioeducativa individual – familiar, grupal e comunitaria.10. O educador social: concepto, ámbitos de intervención, código deontolóxico e funcións dentro dun equipo municipal de Servizos Sociais.11. O proxecto de intervención socioeducativo. Programación e avaliación.12. O proceso de planificación, fases da planificación, plans, programas e proxectos. Deseño de programas de intervención socio.13. A socialización. Aprendizaxe e interiorización de valores, normas, hábitos, condutas e habilidades sociais. Proceso e axentes socializadores.14. O grupo, definición, roles, normas, comunicación. Técnicas de dinamización grupal 15. A prestación da Renda de Integración Social de Galicia. Definición, beneficiarios e prestacións. Tramitación dos concellos e obriga dos beneficiarios. O proxecto de inserción 16. O Plan Galego de Inclusión Social. Definición e medidas que contempla.17. O plan concertado para o desenvolvemento para as prestacións básicas de servizos sociais nas corporacións locais: concepto, programas, compromisos.18. As diversidades funcionais. Marco legal e programas de actuación. A accesibilidade en termos de igualdade.19. O voluntariado social. Lei do Voluntariado de Galicia.20. O xestor do voluntariado: habilidades e ferramentas de traballo. Estratexias de captación de persoas voluntarias dende o ámbito local.21. O proceso de avaliación, a súa aplicación no ámbito dos servizos sociais. Eficacia y Eficiencia. Modelos de avaliación.22. A inserción socio-laboral de colectivos desfavorecidos desde a perspectiva dos servizos sociais municipais 23. A integración social das persoas inmigrantes e emigrantes retornados 24. A intervención coas familias desde os servizos sociais municipais: definición, estratexias e recursos.25. Necesidades e recursos das persoas con discapacidade. Centros especializados. _____________________________________________________________________________________________________ Dilixencia.- As presentes Bases foron aprobadas por resolución da Alcaldía nº 1209 de data 12/08/2011.- Sada, 12 de agosto de 2011 O Secretario, Emilio Seijo Frías